Pakistani 8. jaanuariks määratud valimisi ei ole tühistatud, kuigi raske on ette kujutada, kuidas need praeguses olukorras saaksid toimuda. Musharraf ise on huvitatud, et valimised toimuksid. Need stabiliseeriks olukorda ja aitaks Musharrafil oma rezhiimi legitimiseerida. Bhutto olevat pakkunud Musharrafile lepet, mille kohaselt oleks Musharraf jäänud presidendiks, kuna Bhuttost oleks  saanud peaminister. Musharraf keeldus, laskis Bhutto vahistada ning kehtestas riigis erakorralise olukorra. USA survel eriolukord küll varsti tühistati ja Bhutto lasti vabaks, kuid mingist liidust polnud enam juttu. Praegu on Musharrafi olukord keerulisem kui novembris. Arvan, et sõjaväelasena üritab Musharraf jõudu kasutades vastupanu maha suruda.  Isegi juhul, kui islamistid peaksid Pakistanis võimule tulema, ei pruugi see tähendada, et tuumarelva staatus muutub. Kuigi kindralite seas on neid, kes  sümpatiseerivad islamistidele, ei usu, et armee laseks olukorral kontrolli alt väljuda. Samas muudaks Islamistide võimuletulek Pakistanis lääneliitlaste Afganistani missiooni lootusetuks.